इस्लामाबाद में बैठक कर कहा- भारत-पाकिस्तान बातचीत से मामला सुलझाएं
Kashmir Issue - China Foreign Minister Qin Gang Pakistan Visit. गोवा में SCO मीटिंग के बाद चीन के विदेश मंत्री किन गैंग पाकिस्तान पहुंचे। यहां उन्होंने विदेश मंत्री बिलावल भुट्टो से मुलाकात की। बैठक के बाद प्रेस कॉन्फ्रेंस में चीनी मंत्री ने कश्मीर का मुद्दा उठाया
गोवा में SCO मीटिंग के बाद चीन के विदेश मंत्री किन गैंग पाकिस्तान पहुंचे। यहां उन्होंने विदेश मंत्री बिलावल भुट्टो से मुलाकात की। बैठक के बाद प्रेस कॉन्फ्रेंस में चीनी मंत्री ने कश्मीर का मुद्दा उठाया। उन्होंने कहा- भारत और पाकिस्तान के बीच लंबे समय से कश्मीर विवाद ऐसे ही चल रहा है। इस मुद्दे को UN के प्रस्तावों और द्विपक्षीय समझौतों के आधार पर हल किया जाना चाहिए। साथ ही दोनों देशों को कश्मीर में कोई भी एकतरफा फैसला नहीं लेना चाहिए।
चीन के विदेश मंत्री किन गैंग 2 दिन की यात्रा पर पाकिस्तान पहुंचे हैं। ये उनकी पहली पाक यात्रा है। शनिवार को किन ने विदेश मंत्री बिलावल भुट्टो के साथ बैठक की। इस्लामाबाद में 'पाकिस्तान-चीन सामरिक वार्ता' का चौथा दौर खत्म होने पर दोनों पक्षों ने साझा बयान जारी किया।
चीन ने कहा- UN चार्टर के आधार पर दोनों देश मसले सुलझाएं
किन गैंग ने कहा- कश्मीर विवाद UN चार्टर, सुरक्षा परिषद के प्रस्ताव और द्विपक्षीय समझौतों के जरिए सुलझाना चाहिए। एकतरफा फैसलों से हालात और बिगड़ सकते हैं। साथ ही दोनों मंत्रियों ने CPEC को लेकर भी प्रतिबद्धता जताई। उन्होंने आर्थिक विकास और रोजगार के लिए इसे एक अच्छा कदम बताया।
इसके अलावा किन ने कहा कि चीन, पाकिस्तान और अफगानिस्तान पड़ोसी देश हैं। पाक-अफगानिस्तान को साथ मिलकर अपने द्विपक्षीय संबंधों को बेहतर करना चाहिए। हमें उम्मीद है कि तालिबान सभी जाति-धर्म के लोगों को बराबर अधिकार देगा।
POK से गुजरने वाली CPEC पर हुई चर्चा
इसके बाद बिलावल भुट्टो ने कहा- इस साल CPEC को एक दशक हो जाएगा। इससे पाकिस्तान में सामाजिक-आर्थिक विकास, रोजगार और लोगों का जीवन स्तर बेहतर हुआ है। चीन के सहयोग से 60 अरब डॉलर में बनाया जा रहा CPEC एक कॉलोनी है, जो पाकिस्तान के कब्जे वाले कश्मीर (POK) से होकर गुजरती है। भारत इसका लगातार विरोध करता आया है क्योंकि ये POK में है और इससे चीन को बलूचिस्तान होते हुए अरब सागर तक सीधा रास्ता मिलता है।
इससे पहले शुक्रवार को गोवा से लौटने के बाद बिलावल भुट्टो ने कहा था- हमारी भारत यात्रा सफल रही। हमने हर मुसलमान को आतंकवादी मानने की RSS और BJP की विचारधारा को नकार दिया। भारत के अंदर इनसिक्योरिटी की भावना है। RSS और BJP इस मिथक को बनाने की कोशिश कर रहे हैं कि दुनियाभर के मुसलमान आतंकवादी हैं। वे पाकिस्तानियों को आतंकवादी घोषित करते हैं। हमने इस मिथक को तोड़ने का प्रयास किया है। भारत के साथ रिश्ते तब तक ठीक नहीं हो सकते, जब तक कश्मीर में अगस्त 2019 जैसी स्थिति बहाल नहीं हो जाती।
जयशंकर ने कहा था- आतंकी फैक्ट्री का प्रमोटर है पाकिस्तान
विदेश मंत्री एस जयशंकर ने शुक्रवार को गोवा में शंघाई सहयोग परिषद (SCO) की बैठक के बाद कहा था कि हमने आतंक के दंश को झेला है। आतंक को पोषित करने वाले खुद ही पीड़ित होने का पाखंड कर रहे हैं। प्रेस कॉन्फ्रेंस के दौरान राजौरी हमले पर पूछे सवाल पर जयशंकर ने कहा कि आतंकवाद के मुद्दे पर पाकिस्तान की साख भी उसके खजाने के समान खाली है। पाकिस्तान दुनियाभर में आतंक की फैक्ट्री का सबसे बड़ा प्रमोटर है।
उन्होंने कहा कि भारत क्रॉस बॉर्डर टेरर से निपटने के लिए हर प्रयास कर रहा है। बिलावल के साथ वन टु वन बैठक पर जयशंकर ने कहा कि SCO बहुपक्षीय मंच है, यह द्विपक्षीय मंच नहीं है। जयशंकर ने स्वीकार किया कि भारत और चीन के बीच संबंध सामान्य नहीं हैं। चीन लद्दाख में सेनाओं को पीछे करे।
अब केवल PoK खाली करने पर बात
विदेश मंत्री जयशंकर ने स्पष्ट किया था कि पाकिस्तान के साथ कश्मीर के मुद्दे पर भारत कोई बात नहीं करने वाला है। अब केवल इस मुद्दे पर बात होगी कि पाकिस्तान अवैध रूप से कब्जाए हुए PoK (पाकिस्तान अधिकृत कश्मीर) से अपना कब्जा कब हटाने वाला है।